Heilbrigðisráðuneytið

Reykjavík 22. september 2021

MK/VH/KH/ÓS/-

**Efni: Umsögn um reglugerð um breytingu á reglugerð 441 frá árinu 2006 um söfnun, meðferð, varðveislu og dreifingu blóðs og viðauka IV við sömu reglugerð.**

Þann 1. nóvember 2018 barst ráðgjafanefndinni eftirfarandi erindi frá Heilbrigðisráðuneytinu;

**„Ráðuneytið óskar eftir afstöðu ráðgjafanefndarinnar til þess hvort slaka beri á þeim reglum, sem gilda hér á landi um blóðgjafir samkynhneigðra karlmanna líkt og gerst hefur annars staðar á Norðurlöndum og víðar. Einnig er óskað eftir að í áliti ráðgjafanefndarinnar komi fram til hvaða varúðarráðstafana þurfi að grípa og hvaða viðmiðanir þurfi að viðhafa komi til afnáms banns við blóðgjöfum samkynhneigðra karlmanna.”**

Nefndin skilaði áliti sínu þann 31. janúar 2019. Í stuttu máli var það niðurstaða nefndarinnar að lagt var til að frávísun samkynhneigðra karlmanna yrði breytt úr ævilangri í 12 mánaða frávísun frá blóðgjöf. Slíka ráðstöfun mætti innleiða á 1-2 árum að gefnum eftirfarandi forsendum;

* að yfirfara og samræma við aðrar forsendur frávísunar
* að tekin yrði upp sk. NAT-skimun (nucleic acid testing) – um er að ræða kjarnsýru próf (PCR) gegn öllum helstu sóttvöldum er berast með blóði
* að fram færi umræða í samfélaginu um fyrirhugaðar breytingar á reglum um blóðgjafir
* að gert yrði áhættumat á blóðbornum smitsjúkdómum á Íslandi

Í kjölfar þessa fékk Landspítali/Blóðbanki erindi frá Heilbrigðisráðuneyti þar sem óskað var eftir kostnaðarmati innleiðingar NAT-skimunar blóðs. Blóðbanki skilaði greinargerð um kostnað NAT-skimunar í byrjun ágúst 2019.

Málefni samkynhneigðra karla og rýmkun á reglum Blóðbanka þar að lútandi kom á ný til kasta nefndarinnar á fundi sem haldinn var að ósk heilbrigðisráðherra, Svandísar Svavarsdóttur, í lok maí sl. Á fundinum, sem auk nefndarmeðlima ráðgjafanefndar sátu ráðherra og nokkrir starfsmenn ráðuneytisins, kom fram upprifjun á framangreindu áliti ráðgjafanefndar. Þar var rætt um mikilvægi þess að skýra nánar út hvaða áhættuþættir væru í fari einstaklinga sem auka áhættu á blóðbornu smiti fremur en að einblína á kynlíf samkynhneigða karla eingöngu. Þá var ítrekað fyrra álit nefndarinnar um mikilvægi framangreindra fjögurra atriða og að ekki bæri að gefa afslátt af því.

Ráðgjafanefnd um fagleg málefni blóðbankaþjónustu fagnar því að ráðneytið skilgreinir áhættusamt kynlíf víðar en áður. Auk kynlífs fjöllyndra samkynhneigðra karla nær áhættukynlíf til margvíslegs kynlífs líkt og tíundað er í 2. gr reglugerðar um breytingu á reglugerð 441/2006. Ráðgjafanefndin heldur sig að öðru leyti við fyrri ráðgjöf varðandi frávísunartíma (12 mánuðir), samræmi forsenda frávísunar og þeirra breytinga sem lagðar eru til auk NAT-skimunar (grundvallarforsenda breytingar á frávísun) og áhættumati blóðborinna sýkinga. Að lokum er áætlaður innleiðingartími allt of naumur en gert er ráð fyrir að reglugerð sem er til umfjöllunar taki gildi í byrjun janúar 2022.

Fh. ráðgjafanefndar,

Már Kristjánsson, formaður